P. Farkas, poslanec: (2001-12-11):
Teraz mi dovoľte, aby som hneď na prvom mieste predniesol pozmeňujúci návrh, ktorý sa vzťahuje na Národný bezpečnostný úrad. Na tento problém sme prišli prakticky pred pár dňami a včera skupina poslancov sa stretla a hľadala možnosť na vyriešenie tohto vážneho problému a tá skupina poslancov sa dohodla, že pán kolega Palko vypracuje konkrétny pozmeňujúci návrh a tento návrh potom dnes ráno ešte prerokujeme a predložíme v rozprave. Tak preto mi dovoľte, aby som to prečítal. V prílohe č. 3 k zákonu číslo ešte nepoznáme výdavky štátneho rozpočtu na rok 2002 v kapitole Všeobecná pokladničná správa v položke výdavky spolu sa suma 19 798 488 000 nahrádza sumou 19 420 255 000. V položke 700 suma 5 030 112 000 sa nahrádza sumou 4 651 879 000. Druhý návrh v prílohe č. 3 výdavky štátneho rozpočtu na rok 2002 v kapitole Ministerstva vnútra Slovenskej republiky v položke výdavky spolu sa suma 14 498 319 000 nahrádza sumou 14 876 552 000 Sk. V položke 600 sa suma 13 146 276 000 nahrádza sumou 13 219 514 000, v položke 610 sa suma 6 745 109 000 nahrádza sumou 6 782 577 000, v položke 640 sa suma 411 260 000 000 nahrádza sumou 416 260 000 000. V položke 700 sa suma 1 352 000 043 nahrádza sumou 1 657 038 000. Na odôvodnenie iba toľko, že tento návrh je totožný s návrhom, ktorý predniesol pán kolega Kozlík a je nám trošičku záhada, akým spôsobom doslovne bol prednesený tento návrh, keď sme sa dohodli, že tento návrh vypracuje pán kolega Palko, ale vychádzajme z toho, že ide o spoločný návrh. Ďalej by som chcel predložiť ďalší návrh, ktorý, po prvé, z kapitálových výdavkov rozpočtovej kapitoly Ministerstva vnútra Slovenskej republiky účelovo viazať finančné prostriedky vo výške 50 mil. Sk na zriadenie pracoviska a zakúpenie CT prístroja pre Nemocnicu ministerstva vnútra na Ulici Fraňa Kráľa 14 Bratislava. Zriaďovateľom tejto nemocnice, tohto zdravotníckeho zariadenia je Ministerstvo vnútra Slovenskej republiky a je potrebné takýto prístroj zabezpečiť pre túto nemocnicu. Po druhé, z kapitálových výdavkov rozpočtovej kapitoly Ministerstva zdravotníctva Slovenskej republiky účelovo viazať 25 mil. Sk na prestavbu ubytovne v Národnom ústave tuberkulózny a respiračných chorôb v Bratislave v Podunajských Biskupiciach a 10 mil. Sk z výnosov do lotérií na rekonštrukciu a modernizáciu existujúcich objektov. Krátke odôvodnenie. Vzhľadom na závažnosť a zákernosť ochorenia pobyt v tomto ústave vyžaduje osobitný režim. Ide o dlhodobý a dlhotrvajúci problém, ktorý už neznesie ďalší odklad. V ďalšom balíku, vážené dámy, vážení páni, by som chcel predniesť pozmeňujúce návrhy, ktoré som si osvojil, sčasti som spolutvorcom týchto návrhov z radov pánov poslancov. Po prvé, do § 9 predloženého vládneho návrhu zákona sa navrhuje doplniť dva nové odseky tohto znenia. Odsek číslo 4. Prostriedky, ktoré získa Ministerstvo životného prostredia Slovenskej republiky do štátneho rozpočtu na rok 2002 nad rámec jeho schválených príjmov a ktoré boli zdrojom Fondu životného prostredia do 31. decembra 2001 plynúcim do skupiny nenávratného financovania, použije ministerstvo životného prostredia na program na podporu realizácie environmentálnych opatrení. Odsek 5. Výdavky ministerstva životného prostredia na rok 2003 a na ďalšie kalendárne roky na program na podporu realizácie environmentálnych opatrení budú najmenej na úrovni predchádzajúceho roka vynásobené koeficientom 1,4. Ďalší návrh, ktorý som si osvojil, smeruje do rozpočtovej kapitole Krajský úrad v Bratislave navýšiť o sumu 2,8 mil. Sk a túto sumu v rozpočte Krajského úradu Bratislava účelovo viazať pre Divadlo Astorka Korzo. Krátke zdôvodnenie. Presun financií umožní začať s využívaním dostavaného divadla v budove ministerstva kultúry, bývalé kino Pohraničník, pričom ide o náklady spojené s nájomným, ktoré bude divadlo Astorka Korzo 90 uhrádzať ministerstvu kultúry za prenájom priestorov 2,3 mil. Sk a zvyšok prostriedkov súvisí so strážnou službou, poistné a vodné, stočné. Ďalší návrh som si osvojil, ktorý vypracoval pán kolega Budaj, a predkladám návrh na navýšenie rozpočtu v kapitole Ministerstva spravodlivosti o 30 mil. Sk presunom z kapitoly Všeobecná pokladničná správa. Navrhujem, aby toto navýšenie rozpočtu ministerstva spravodlivosti bolo účelovo viazané na činnosť oddelenia pre dokumentáciu zločinov komunizmu ministerstva Slovenskej republiky. Krátke zdôvodnenie. Doterajšia činnosť oddelenia sa ukázala byť užitočná a prispieva k poznaniu národných dejín v rokoch neslobody, k odčineniu krívd a k dokumentácii dôležitých historických faktov. V súčasnom rozpočte však nedostatok financií neumožní rozvinúť dokumentačnú činnosť na potrebnú úroveň. Rovnako neumožní vyriešiť problém dostupnosti archívov pre verejnosť. Posledný návrh z tohto balíka, ktorý som si osvojil, pochádza z dielne pána kolegu Muránskeho, ktorý navrhuje zvýšiť kapitolu ministerstva kultúry o sumu 45 mil. Sk a túto účelovo viazať na výstavbu Stred Európy okolo roku 1000 v Bratislave v roku 2002. Veľmi krátke odôvodnenie. Táto výstavba bola inštalovaná už vo všetkých stredoeurópskych krajinách okrem Slovenska. A na záver mi dovoľte predniesť pozmeňujúce návrhy, ktoré je potrebné ešte zapracúvať do návrhu štátneho rozpočtu. V § 11 sa dopĺňa novým odsekom č. 6, ktorý znie. Odsek 6. Úvery neprevzaté vládou v roku 2001 podľa osobitného predpisu je vláda oprávnená prevziať v roku 2002. Odôvodnenie. V roku 2001 sa predpokladalo prevzatie úverov vládou na určené účely na základe splnomocnenia obsiahnutého v štátnom rozpočte na rok 2001. Keďže sa prevzatie niektorých úverov časovo oneskorilo a nie je predpoklad uzavretia všetkých zmlúv do konca roku 2001, napríklad projekt správy sociálnych dávok, príprava projektu riadenia verejných financií a ďalšie, navrhovaným ustanovením sa vytvára priestor na negociácie v roku 2002. Ďalšie návrhy potom navrhujem zapracúvať do návrhu uznesenia číslo 2 Národnej rady a v tomto uznesení potom budeme prijímať určité odporúčajúce uznesenia vo vzťahu k vláde a sem navrhujem zapracovať s požiadavkou na predsedu predstavenstva Národného úradu práce, na predsedu Správnej rady Sociálnej poisťovne, na predsedu Správnej rady Všeobecnej zdravotnej poisťovne a na predsedu Správnej rady Spoločnej zdravotnej poisťovne, aby dopracovali rozpočet Národného úradu práce, Sociálnej poisťovne, Všeobecnej zdravotnej poisťovne a Spoločnej zdravotnej poisťovne na rok 2002 o dopady vyplývajúce zo schváleného zákona o štátnom rozpočte na rok 2002, ktoré neboli do jeho návrhu zapracované s termínom pred ukončením jeho prerokovania v druhom čítaní v Národnej rade. Krátke odôvodnenie. Doplňujúci návrh uznesenia rieši zachytenie zmeny finančných tokov zo štátneho rozpočtu do rozpočtov ostatných subjektov, ktoré sú súčasťou verejného rozpočtu vo väzbe na schválený zákon o štátnom rozpočte na rok 2002 a rozpočtovanú výšku súhrnného schodku verejného rozpočtu na rok 2002. Ďakujem vám za pozornosť. I. Presperín, podpredseda NR SR: Faktické poznámky tri, posledná pani poslankyňa Sabolová. Končím možnosť faktických poznámok. Prvý pán poslanec Palko.